Ипакчилик ва жун саноатини ривожлантиришнинг янги чоралари белгиланди

Жорий йилнинг 8 июль куни Ўзбекистон Республикаси Президентининг «**[Республикада мавжуд яйловлардан унумли фойдаланиш, ипак ва жунни қайта ишлашни қўллаб-қувватлаш бўйича қўшимча чора-тадбирлар тўғрисида](https://lex.uz/pdfs/5499558%22%20%5Ct%20%22_blank)**»ги ПҚ-5178-сон қарори қабул қилинди.

Мазкур ҳужжатда қуйидаги чоралар назарда тутилган:

– ҳудудларнинг табиий-иқлим шароитларига мос жун йўналишларидаги майда шохли молларни кўпайтириш;

– озуқа базасини ривожлантириш, тери ва жунни қайта ишлаш, улардан ярим тайёр ва тайёр маҳсулотлар ишлаб чиқаришни қўллаб-қувватлаш;

– яйлов майдонларида табиий равишда ўсувчи каврак плантациялари захираларидан барқарор фойдаланиш;

Қарорда Қашқадарё вилоятининг Ғузор ва Деҳқонобод туманлари, Самарқанд вилоятининг Қўшработ тумани ҳамда Сурхондарё вилоятининг Қумқўрғон ва Бойсун туманлари жун йўналишидаги майда шохли молларни етиштиришга ихтисослаштирилиши белгилаб қўйилди.

Президентимизнинг 2021 йил 9 февралдаги “Қоракўлчилик тармоғини янада ривожлантириш бўйича қўшимча чора-тадбирлар тўғрисида”ги ПҚ-4984-сон қарорига мувофиқ ажратилган 200 миллиард сўм маблағ ҳисобидан:

– ихтисослаштирилган туманларга республика иқлимига мос жун йўналишидаги майда шохли моллар импорт қилинади;

– яйловларда озуқабоп экинларни етиштириш ҳажми ва ем ишлаб чиқариш қувватлари оширилади, жун қирқиш ва йиғиш шохобчалари ташкил этилади;

– жунни қайта ишлаш қувватлари ташкил этилади ҳамда аҳоли жунни қайта ишлаш ва ундан тайёр маҳсулот ишлаб чиқариш йўналишида ҳунармандчиликка ўргатилади.

– пиллачилик тармоғи озуқа базасини кўпайтириш, экспортга мўлжалланган маҳсулотлар ишлаб чиқариш ҳажмини ошириш.

Шунингдек, ҳужжат билан ҳунармандчилик асосида **қўлда шойи матолар, шу жумладан, аъло бахмал тўқиш ҳажмини ошириш ва тўқилган матоларни республикада кенг тарғиб қилиш бўйича чора-тадбирлар дастури** тасдиқланди. 2021-2025 йилларда пиллачилик кластерлари томонидан **тутзорларда ҳамда пахта ва ғалла майдонлари** **атрофида тут кўчатларини экиш прогноз кўрсаткичлари** белгиланди.

Шунингдек, қарор билан, **2022 йил 1 январдан бошлаб** **2025 йил 1 январга қадар** тутзорларни суғориш учун фойдаланилган сув ҳажмига **сув ресурсларидан фойдаланганлик учун солиқ ставкаси** **50 фоиз миқдорда қўлланилади.**

Қарор билан иккита ташкилот номи ўзгартирилди:

– Пиллачилик ва қоракўлчиликни ривожлантириш қўмитаси – **Ипакчилик ва жун саноатини ривожлантириш қўмитаси**;

Республика “Қоракўлчилик” уюшмаси – “**Яйлов хўжалигини ривожлантириш” уюшмаси.**

“Ўзбекипаксаноат” уюшмаси ва унинг таркибидаги корхоналарнинг 2022 йилда етиштириладиган пилла (тирик пилла) **харид нархи 10 фоизга оширилади**.